# Põll

Küsimusleht nr 250

Põllel on pikk ja värvikas ajalugu nii kaitsva kui ka kaunistava aksessuaarina. Tänapäeval seostub põll paljudel eelkõige naistega, pannkooke küpsetava vanaemaga, aga ajalooliselt on tegemist vägagi meheliku riideesemega. Nahkpõll kaitses seppa ääsitule kuumuse ja sädemete eest, põlle kandsid kingsepad, pottsepad, müürsepad ja teised meistrimehed. Kiviraidurite ja müürseppade põllest kasvas välja vabamüürlaste põll. Põll on kuulunud nii talunaise pidulikku rõivastusse kui kõrgemate kihtide naiste moeriietusse. Põll kaitseb kandjat ja tema riietust, aga puhas põll kaitseb ka neid, kes põllekandajaga kokku puutuvad. Mitmete tööde juures on puhta põlle kandmine olnud kohustuslik. Tänapäeval on põllest saanud nii ametimärk kui silmatorkav turundusvahend. Ettekandjad kannavad põllesid, millel on toidukoha nimi ja logo, toidupanga vabatahtlikud püüavad supermarketites möödujate tähelepanu punaste põlledega jne.

Oma kirjutises võite aluseks võtta järgmised küsimused.

Kas te kannate põlle? Millistel puhkudel te põlle ette panete? Miks?

Kas ja kuidas on muutunud teie või teie pereliikmete põllekandmise harjumused?

Milliseid põllesid kasutate praegu, milliseid olete varem kasutanud?

Kui olete loobunud põllekandmisest, siis miks?

Kas teie amet on nõudnud põlle kandmist? Kus, millal, milliseid põllesid olete sel juhul kasutanud?

Kas olete täheldanud muutusi põllemoes?

Kas kasuta(si)te poest ostetud või omaõmmeldud põllesid?

Kas teile on kingitud põllesid? Mis puhul?

Kas mõne põllega on seotud erilisi mälestusi?

Milliste põllega seotud kommete või uskumustega olete ise kokku puutunud?

Lisainfo:

Anu Järs, assistent

anu.jars@erm.ee, 736 3008

Ellen Värv, kuraator

ellen.varv@erm.ee, 736 3056

Tiina Tael, peaarhivaar

tiina.tael@erm.ee, 736 3062

Vastaja andmed:

Nimi (võite jääda ka anonüümseks, aga märkige sel juhul oma sugu)

Sünniaeg ja -koht

Haridus, eriala

Elukoht

E-post või telefon